KORT REFERAT FRA OBG-MØTET 16.10.24 KL. 17.15-ca 20.00

Vi hadde fått låne kafeen tilhørende St.Olavs Hospital – Rus- og avhengighetsmedisin. Og vi får låne stedet senere om vi vil! Der ventet det nytrukket kaffe som ble spandert på oss og medbrakte hjemmelagde sjokoladekaker.

Tid til litt prat med de som satt nærmest ble det, og vi hadde loddsalg. Med mange fine gevinster. Birgit tok seg av trekningen.

Dagen hadde vært lang for flere. Den nye avtalen om beredskapssamarbeid mellom Trondheim kommune og NKS Trondheim Omsorgsberedskapsgruppe er nå underskrevet av partene – de tre foreningslederne og kommunens ledelse. Avtalen gjelder for 4 nye år.

I drøftingene ved underskriftsseremonien ble det nevnt VM på ski som foregår i Trondheim tidlig i 2025. Her er hotellkapasiteten i byen allerede fylt opp, og om det skulle skje en hendelse som krever opprettelse av et senter for evakuerte og pårørende (EPS), vil kommunen måtte bruke andre lokaler (Sundland skole ble nevnt). Forsto at vi også bør være litt forberedt – for sikkerhets skyld.

Marit Lovise ga ett godt referat fra samarbeidet med Røde Kors, Sintef og det europeiske prosjektet Resiliage. Øvelsen som ble holdt forrige år var også i deres regi. Marit deltok på samling der også i går. Referatet fra sommerens treff ligger vedlagt.

Vi ser at det er viktig å kjenne hverandre, slik vi blir gjennom øvelser og table-top drøftinger.

Kl. 18 startet kurset om «psykososial ivaretakelse av frivillige» som vi fulgte via via Teams.

Kurset har 4 moduler og kan brukes i alle deler av NKS - ikke bare for frivillig personell som bidrar i Omsorgsberedskapsgrupper.

Kurset ligger på Sanitetskvinnene.no/blå meny/foreningsnett/omsorgsberedskap/våre aktiviteter/opplæring – og kan hentes fram og brukes når vi trenger det.

Tema er aktuelt å ta opp igjen flere ganger! Det handler både om egenomsorg og omsorg for hverandre. Ledere har alltid et særlig ansvar.

OBG har kjøpt inn 8 beredskapskasser i plast. De er fylt med ting vi skal ha stående tilgjengelig i Klæbu, Leinstrand og Trondhjem (4 i Trondhjem).

Gunnveig og Anne har gjort innkjøpene – og utgiftene er dekket fra OBG-kontoen. Likeså er det kjøpt inn flere vester fra sekretariatet. Alle får egen vestsom de har hjemme sammen med de private tingene som bør ligge rimelig klar for utkalling. I tillegg ligger det vester i kassene. Deler av innholdet er beregnet på at barn skal holde i aktivitet i fbm evakuering.

Her ble det drøfting om kassene bør inneholde gode hjemmestrikkede ullsokker evt også votter som kan gis til redningsmannskaper som har vært ute i 1.rekke. Dette syntes alle var et godt og vettugt forslag, og det tas opp i de ulike strikkegruppene!

Gunnveig og Hilde hadde vært i møte i Trondheim Beredskapsråd denne formiddagen, og vi refererte kort fra arbeidet som har foregått flere ganger i løpet av vår og høst med å få på plass en HROS (hovedrosanalyse) for Trondheim. Dette gjøres ca hvert 4.år og analysen er ikke helt ferdig, men skal til politisk behandling om kort tid. Det er valgt ut 13 områder som ansees som de mest kritiske for kommunen. Dette dokumentet kommer vi tilbake til når det er vedtatt, og da kan vi settes oss nærmere inn i tiltak som vil være aktuelle for oss.

Referatet legges ut sammen med referatet fra Røde Kors samarbeidet.

Vi fortsetter å bruke SPOND som varslingssted og trener ved å legge ut invitasjoner til møter. Jeg forstår at jeg ikke skal kommentere ved påmeldinger, fordi alle får dette!

I tillegg legges invitasjoner ut på hjemmesiden til Trondhjem Sanitetsforening/siden for Omsorgsberedskap.

Det kom inn kr. 1.400 på loddsalg! Så flott!

Referent

Hilde